
Vă înaintăm, alăturat, Raportul asupra propunerii legislative pentru modificarea şi completarea Legii nr.48/2003 privind atribuirea sau schimbarea de denumiri, trimis Comisiei noastre pentru dezbatere şi avizare în fond, cu adresa nr.611 din 3 noiembrie 2003. 

 PRESEDINTE,

IOAN OLTEAN

RAPORT

asupra propunerii legislative pentru modificarea şi completarea Legii nr.48/2003 privind atribuirea sau schimbarea de denumiri


1. Cu adresa nr.611 din 3 noiembrie 2003, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu propunerea legislativă pentru modificarea şi completarea Legii nr.48/2003 privind atribuirea sau schimbarea de denumiri.



La întocmirea Raportului s-au avut în vedere: 

· avizul Comisiei juridice, de disciplină şi imunităţi nr.611 din 18.11.2003; 

· avizul Consiliului Legislativ nr.1511 din 28.10.2003.



Propunerea legislativă a fost dezbătută şi avizată în fond, în procedură obişnuită, în şedinţa din 19 noiembrie 2003.



Prezenta iniţiativă legislativă are ca obiect de reglementare modificarea prevederilor Ordonanţei Guvernului  nr.63/2002 privind atribuirea sau schimbarea de denumiri, în sensul că avizul Comisiei de atribuire de denumiri judeţeană să fie motivat şi să fie obligatoriu pentru consiliile locale. 



Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea propunerii legislative din următoarele motive: 



- potrivit Ordonanţei Guvernului nr.63/2002 consiliile locale pot atribui sau schimba denumiri, prin hotărâre, pentru parcuri, pieţe, oboare, cartiere, străzi, staţii ale mijloacelor de transport în comun, precum şi pentru obiective şi instituţii de interes local aflat în subordinea lor. Proiectele de hotărâri ale consiliilor locale  având ca obiect atribuirea sau schimbarea de denumiri vor putea fi adoptate numai după ce au fost analizate şi avizate de comisia de atribuire de denumiri constituită la nivelul judeţului, respectiv a municipiului Bucureşti. Solicitarea avizului este obligatorie, dar are caracter consultativ pentru consiliile locale. Hotărârile consiliilor locale adoptate fără avizul comisiei de atribuire de denumiri sunt nule de drept, nulitatea constatându-se de instanţa de contencios administrativ la sesizarea prefectului sau a oricărei persoane interesate.



Modificările propuse a fi aduse prin această iniţiativă legislativă, respectiv motivarea şi caracterul obligatoriu al avizului comisiei de atribuire de denumiri pentru consiliile locale este natură a încălca principiul autonomiei locale, o comisie tehnică infirmând, practic, o hotărâre a unui consiliu local, care este în drept să decidă asupra schimbării sau atribuirii de denumiri la acele obiective pentru care este competent potrivit legii. 



- Ordonanţa Guvernului nr.63/2002 prevede că atunci când consiliile locale adoptă hotărâri prin care se atribuie sau se schimbă denumiri fără a solicita avizul comisiei de atribuire de denumiri, prefectul sau oricare persoană interesată poate sesiza instanţa de contencios administrativ pentru a constata nulitatea de drept a unor asemenea hotărâri, aceasta fiind o măsură în plus pentru ca astfel de hotărâri ale consiliilor locale să fie adoptate numai cu respectarea legii.  



Prin urmare cadrul legal existent statuează dreptul consiliilor locale de a atribui sau de a schimba denumiri, în timp ce, prin această propunere legislativă se încalcă atât acest drept cât şi principiul autonomiei locale. 



2. Prin obiectul de reglementare şi conţinutul său propunerea legislativă face parte din categoria legilor ordinare.



3. La dezbaterea propunerii legislative au participat ca invitaţi, în conformitate cu prevederile art.51 şi 52 din Regulamentul Camerei Deputaţilor domnul deputat Adrian Moisoiu în calitate de iniţiator şi domnul Gheorghe Emacu – secretar de stat la Ministerul Administraţiei şi Internelor.



4. La lucrările Comisiei au fost prezenţi 25 de deputaţi, din totalul de 26 membri ai Comisiei.



Raportul Comisiei a fost adoptat cu 10 voturi pentru şi 4 voturi împotrivă.


PREŞEDINTE,




SECRETAR,

IOAN OLTEAN



KOVACS CSABA TIBERIU

Expert parlamentar:

Stelian Androne

